stanford-oval/wikipedia huggingface dataset:
כמו מים לשוקולדה
משמעות הכותרת

הביטוי "כמו מים לשוקולדה" הוא ביטוי מקסיקני שמתייחס למצב רגשי שמתקרב לנקודת רתיחה. הרגש יכול להיות כעס, או תשוקה, והוא נובע מכך שבהכנת משקה השוקולדה, מוסיפים את השוקולד למים בדיוק לפני הרתיחה.
ביקורות ותגובות

הספר זכה בעיקר לשבחי המבקרים הבינלאומיים, והיה לרב מכר מספר אחת במקסיקו, בארצות הברית (דבר הנחשב נדיר לספרות מתורגמת) ובעוד מקומות רבים. הוא תורגם ל-32 שפות לפחות.
מגזין Publishers Weekly כינה את הספר "פרשנות קסומה לחלוטין של החיים במקסיקו בתחילת המאה הקודמת", ו-Kirkus Review שיבח את האופן ה"שובב" (playful) והפלרטטני שבו אסקיבל שוטחת ספר שהוא גם סיפור אהבה קליל, גם טרגדיה, וגם פרשנות פוליטית. בוושינגטון פוסט צוין כיצד הריאליזם הקסום של אסקיבל מחבר בין העל טבעי ליומיומי, ומכנה את הספר כמתאר את הולדת הפמיניזם המקסיקני.
עיבוד קולנועי

בשנת 1992 יצא סרט הקולנוע "כמו מים לשוקולדה", עיבוד קולנועי של ספרה של לורה אסקיבל, שכתבה את התסריט. את הסרט ביים אלפונסו אראו. הסרט זכה ב-10 פרסי אריאל, לרבות בפרס הסרט הטוב ביותר.
הערות שוליים

↑  Dennard, Mackenzie E. "Like Water for Chocolate". londonfoodfilmfiesta.co.uk.
↑  "Like Water for Chocolate (review)". אורכב מ-המקור ב-2012-04-04.
↑  "Like Water for Chocolate: December (Chapter 12) Summarypublisher=SparkNotes".
↑  "Like Water For Chocolate". dart-creations.com. אורכב מ-המקור ב-9 באוקטובר 2009. {{cite web}}:  (עזרה)
↑  Like Water for Chocolate, Publishers Weekly, October 1992
↑  Like Water for Chocolate, Kirkus Review, Oct. 1st, 1992
↑  Kempley, Rita (6 במרץ 1993). "'Like Water for Chocolate'". The Washington Post. Washington D.C. {{cite news}}:  (עזרה)
מבצע ZS

| --- | --- |

 שחקנים ראשיים:  סרגיי פחומוב ולדימיר יפיפאנצב 
 מדינה:  רוסיה רוסיה
 שפת הסרט:  רוסית 
 סוגה:  סרט מסע, סרט פעולה, סרט ניצול, קומדיה 
 סרט קודם:  הפיל הירוק 
 
מבצע ZS (ברוסית: Операция ZS) הוא סרט רוסי מאת השחקן והבמאי ולדימיר יפיפאנצב, אשר אמור לצאת לאקרנים במהלך שנת 2020. הסרט מהווה רימייק של "הפיל הירוק". הסרט הוכרז ב-5 בינואר 2017.
עלילה

הגיבורים הישנים ייפגשו שוב פנים אל פנים, יש להם דרך ארוכה להגיע להבנה וכבוד זה לזה. ניסויים רבים יחכו להם לאורך הדרך, לעיתים כאלה שמאיימים עליהם בסכנת חיים. אחרי הכל, החברים מתכוונים לשנות את המשטר במדינה ובעתיד ברחבי העולם, לא פחות.
שחקנים

סרגיי פחומוב - פאחום, "המשוגע"
ולדימיר יפיפאנצב - בראטישקה, סוכן הביון הרוסי יגור קרמניוב
וסבולוד בוריסוב
יגור לסטוצ'קין
יוליה סמיונובה
הפקה

ב-5 בינואר 2017, 18 שנה לאחר שיצא הסרט הראשון, הודיע ולדימיר יפיפאנצב רשמית על תחילת הפקת החלק השני באינסטגרם שלו. בפוסט שלו הוא ציין כי הסרט השני יהיה בז'אנר של סרטי מסע, אקשן וקומדיה. הוא גם ציין כי מבצע ZS יצולם על סמך הסרט הראשון. בסוף הפוסט, הוא צירף את הטריילר הראשון של הסרט והצביע שהוא עובד על תסריט. יפיפאנצב גם ביקש ממעריצי הסרט הראשון עזרה ביצירת התסריט, בתקווה שיצליח להפיק את הסרט בסיוע של מימון המונים. הסרט מופק בתקציב נמוך. ולדימיר יפיפאנצב, יחד עם עוזריו, קרא למעריצים לתרום לסרט. כמו כן, בתמורה לתרומה, היוצרים הבטיחו לתורמים תפקיד קטן בסרט ופרסים יקרי ערך עם סמלי הסרט.
הערות שוליים

↑  Герои Зелёного слоника возвращаются в Операции ZS
↑  Вся правда. Сеть взорвал трейлер «Операции ZS» — продолжения «Зеленого слоника»
↑  Ivi кинотеатр. Нам снова «принесут покушать». Культовому «Зеленому слонику» снимут продолжение
↑  Владимир Епифанцев анонсировал продолжение фильма Зелёный слоник (אורכב 05.01.2017 בארכיון Wayback Machine)
↑  Кинократия. внезапный тизер продолжения "Зеленого слоника"
↑  Вышел трейлер ремейка культового «Зелёного слоника» с Епифанцевым
↑  Вышел трейлер ремейка легендарного фильма с Пахомом
ראומה ויצמן

ראומה ויצמן (לבית שוורץ; נולדה ב-18 באוגוסט 1925) היא אשת ציבור ישראלית ורעיית נשיא מדינת ישראל השביעי, עזר ויצמן.
ביוגרפיה

ראומה שוורץ נולדה בלונדון שבממלכה המאוחדת ב-18 באוגוסט 1925. הוריה, צבי יליד נובוסליצה ורחל ילידת קישינב (בתו של דב קלימקר), היו אנשי העלייה השנייה ממייסדי מפלגת פועלי ארץ ישראל והפקולטה למשפטים שבאוניברסיטה העברית בירושלים.
אחותה הבכורה של ראומה הייתה רות, שלימים נישאה למשה דיין.
צבי ורחל נסעו עם רות בת השנתיים לאנגליה לצורך לימודי המשפטים של האב. שנה לאחר הולדת ראומה שבה המשפחה לארץ ישראל שנשלטה בידי המנדט הבריטי והשתקעה בירושלים בשכונת רחביה. בגיל תשע עברה ראומה להתחנך בקיבוץ משמר העמק. הוריה, שהיו טרודים בפרנסת המשפחה ובפעילות ציבורית, החליטו שהחינוך הקיבוצי יועיל לבתם.
לאחר שעזבה את משמר העמק, עברה ראומה הכשרה חקלאית בקיבוץ ניר דוד והשלימה קורס הוראה בסמינר הקיבוצים בתל אביב-יפו. כשחיפשה עבודה, פנתה ראומה לבית הילדים בבלנקנזה בפרוור של המבורג השייך לסוכנות היהודית והצלב האדום, שם עבדה כשנתיים עם ילדים, פליטי מלחמת העולם השנייה. הילדים נאספו על ידי אנשי תנועת הבריחה בארצות אירופה השונות, והובלו בדרכי הבריחה לבלנקזה. משם נלקחו על ידי פעילי הבריחה אל אוניות המעפילים, בדרכם לארץ ישראל.
לאחר מלחמת העצמאות שבה ראומה לארץ ושירתה בחיל הנשים כפקידה בלשכת העיתונות הממשלתית.
ראומה פגשה את עזר ויצמן ב-1949 כשהוא ומוטי הוד עצרו לה טרמפ בדרך לאזכרה למודי אלון. הם נישאו ב-1950 בחצר ביתם של אחותה ובעלה, רות ומשה דיין. משה דיין היה אז מפקד ירושלים, ובית המשפחה שכן בווילה לאה שבשכונת רחביה בירושלים. את הזוג חיתן הרב הראשי יצחק אייזיק הלוי הרצוג.
בשנת 1951 התקבל ויצמן ללימודים בחיל האוויר הבריטי והזוג עבר לאנגליה, שם נולד בנם הבכור שאול. בתם מיכל נולדה ארבע שנים אחריו. שאול נפצע קשה בחזית התעלה במלחמת ההתשה כשצלף מצרי פגע בראשו. בשנת 1991 נהרג שאול עם אשתו בתאונת דרכים ושניהם נטמנו בבית הקברות באור עקיבא. עזר ויצמן ואשתו ראומה רכשו חלקת קבר סמוכה, שתשמש אותם בבוא יומם. במרץ 1991 תבעה אישה את הזוג ויצמן ואת עיזבון הבן שאול, בטענה ששאול הוא אבי בנה. בדיקת רקמות שעבר הזוג ויצמן הוכיחה כי הילד הוא אכן בנו של שאול.
טרם הגעתה למשכן נשיאי ישראל פעלה ויצמן רבות למען ילדים בעלי מוגבלות שכלית התפתחותית במסגרת ארגונים חברתיים שונים.
במהלך כהונת בעלה פתחה את בית הנשיא בפני עמותות שארגנו קייטנות לילדים חולי סרטן. בתקופת קליטת גלי העלייה הגדולים סיירה באתרי הקראוונים ברחבי ישראל ודאגה לרווחתם של העולים, בעיקר מאתיופיה. ויצמן פעלה לפתיחת בית הנשיא לתערוכות של אמנים ישראלים רבים, ורבות מיצירותיהם הוענקו על ידי הנשיא, בעידודה, לאורחים רמי מעלה מחוץ לישראל. כמו כן נפתחו התערוכות על ידה בפני הקהל הרחב במטרה לקרב את האמנות הישראלית אל העם. ויצמן יזמה את "פרס המעשה הטוב" שמטרתו "להעלות על נס מעשים טובים של אזרחים שנעשו לטובת הכלל, ללא תמורה, במסגרת התנדבותית המהווים דוגמה ומופת לכולנו".
גלריה

| 0 | 1 | 2 |
| --- | --- | --- |
|  |  ראומה ויצמן (משמאל) נפגשת עם הגברת הראשונה הילרי קלינטון, ירושלים 1998.  ראומה ויצמן (במרכז) שהייתה הגברת המשיקה בטקס העמדת אח"י ניצחון לצד מפקד שייטת ספינות הטילים אל"ם אייל הראל (מימין) ואלכס אייל (נושא דברים משמאל), 16 בינואר 2014.  |  |
לקריאה נוספת

עזרא ברוש, למרות הכל הנני כאן - סיפורו של הישרדות, נחישות ואומץ לב, 2019, פרק על ראומה ויצמן ובלנקנזה, עמודים 35–45
הערות שוליים

1 2  סמדר שמואלי, עזר כנגדו: ראומה ויצמן, באתר ynet, 7 ביולי 2000
↑  עזר ויצמן, לך שמים לך ארץ, הוצאת מעריב, תל אביב 1975, עמ' 91-89
↑  עזר ויצמן - הקמת משפחה, באתר משרד ראש הממשלה
↑  על כך מספר עזר ויצמן בספרו לך שמים לך ארץ, הוצאת מעריב, תל אביב 1975, עמ' 326-325
↑  עמליה ברנע, נכדו של הנשיא, בתוך הספר "עם סגירת הגיליון", עמודים 180–183, באתר גוגל ספרים
| --- | --- |
בקרת זהויות :  NLI: 987007316503605171  VIAF: 410149366071785600867   WorldCat (עם VIAF): 410149366071785600867
מה אם...

ערך זה עוסק בסיפור קצר מאת אייזק אסימוב. אם התכוונתם לסרט קולנוע של לינדזי אנדרסון, ראו .
|  מידע כללי |
| --- | --- |
 מאת:  אייזק אסימוב 
 שפת המקור:  אנגלית 
 סוגה:  מדע בדיוני
 הוצאה
 תאריך הוצאה:  1952 
 תאריך הופעה ראשונה:  מגזין Fantastic, גיליון קיץ 1952
 
מה אם... (באנגלית: —What If) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון קיץ 1952 של Fantastic, ותורגם לעברית בשנת 1980 בספר אין איש פה, פרט... תחת השם "והיה אם...", ושוב בשנת 2010 בספר כתבי אייזק אסימוב כרך 2. הסיפור נכתב בהשראת אשתו של אסימוב, שאתגרה אותו שיכתוב סיפור, שמבוסס על נסיעה שהם נסעו ברכבת לניו יורק.
עלילה

זוג הנשוי כבר חמש שנים נוסע מבוסטון לניו יורק כדי לחגוג את חמש שנות נישואיהם. הם פוגשים ברכבת אדם שקט ומסתורי הידוע בשם מר אִם, אשר מציג להם מכשיר נייד קטן דמוי טלוויזיה בגודל של 15 ס"מ על 24 ס"מ.
בעזרת המכשיר מראה מר אִם לזוג סצנות מחייהם הקודמים, ומה היה קורה אילו דבר קטן מהאירועים האלה היה מתרחש באופן שונה.
בסופו של דבר הם מגלים כי גם עם השינויים שמר אִם הראה להם, בסופו של דבר הם היו מתחתנים בכל זאת ונוסעים ברכבת הזאת לחופשה בניו יורק.
מוטיבים דומים בספרות

הרעיון של שינויים גדולים במציאות בעקבות שינויים קטנים מתרחש גם בספר קץ כלזמן ובסיפור הקצר איית את שמי באות ס' שנכתבו גם הם בידי אסימוב.
בסדרת האנימציה פיוצ'רמה עשו שימוש בתמה וברעיון של הסיפור בשני פרקים ("Anthology of Interest" ו-"Anthology of Interest II"). שם פרופסור פארנסוורת' מציג מכונת "מה אם..." הדומה למכונה של מר אם בסיפור.
רעיון דומה התרחש גם באפיזודה "פנה שמאלה" ("Turn Left"), אפיזודה של 4 פרקים בסדרת הטלוויזיה דוקטור הו.
ניל גיימן כתב סיפור קצר בשם "The Wedding Present" כהקדמה לספר עשן ומראות. בסיפור הזה, זוג מקבל כמתנת חתונה ערמה של גליונות נייר המתארים מה היה יכול לקרות במהלך חייהם אם יוכנסו בהם שינויים מסוימים.
סדרת האנימציה "מה אם" מבית היקום הקולנועי של מארוול, מציגה בכל פרק עלילה לפיה גיבור או גיבורת על סוטים מהמסלול שהוצג בסרטי הייקום הקולנועי ובמקום זאת מתפתחים לישות אחרות, חלקן טובות וחלקן מרושעות.
ראו גם

דלתות מסתובבות
ראן לולה ראן
נוצה

נוצות של עופות שונים
חלקי הנוצה השונים
הנוצה היא סוג של כיסוי עורי בבעלי חיים. הנוצות הן חלק מהמערכת המאפשרת לעופות לעוף, וגם שומרת  על חום גופם. הנוצות התפתחו מן הקשקשים של הדינוזאורים. החל משנות ה-90 התגלו ממצאים רבים המצביעים על כך שמיני דינוזאורים רבים היו אף הם עטויים בנוצות.
הנוצות הן מבנים של העור שצמיחתן דומה בתחילה לצמיחת קשקשי זוחלים. הן מתפתחות רק מתאי אפידרמיס, וכאשר נוצה מסיימת את צמיחתה היא הופכת למבנה קרני "מת", כלומר חסר תאים חיים כלשהם.
מבנה הנוצה

הנוצה מורכבת מסעיפים וסעפעפים (סעיפי משנה) רבים. הסעיפים מסתעפים מהציר המרכזי של הנוצה, והסעפעפים מסתעפים מהסעיפים. כל הסעפעפים הסמוכים זה לזה נרכסים ביניהם על ידי קרסים זעירים.
למרות משקלה המועט של נוצה יחידה, משקלן הכולל של הנוצות יכול להגיע לפעמים לכדי שיעור כפול ממשקל שלד העוף. לדוגמה משקל עצמות העיטם לבן-הראש הוא כ-270 גרם ואילו משקל נוצותיו כ-670 גרם.
מקורם של צבעי הנוצות הם בפיגמנטים ובמיקרוסטרוקטורה של הנוצה. יצירתם של פיגמנטים אלו, תלויה במאזן ההורמונלי, ולכן כסות הנוצה שונה בין הזכרים והנקבות. צבעי הנוצות הם תוצאה של שני מנגנונים שונים: צבענים (פיגמנטים) הם חומרים כימיים בצבעים שונים, בעופות בעיקר סוגים שונים של מלנין הנותנים צבעי שחור, חום, צהוב דהה ולפעמים אדום, וקרוטנואידים שונים הנותנים צבעי אדום, כתום, צהוב, ולעיתים רחוקות יותר גם סגול, כחול וירוק. לעומת הצבענים, צבע פיזיקלי נובע משבירת אור כתוצאה ממבנה מיוחד דמוי מנסרה של סעיפי הנוצה, והוא נותן את מרבית צבעי הכחול, הירוק, הסגול בעופות. הוא גם נותן לעיתים מעין ברק מתכתי בגווני ירוק, סגול ועל סגול אשר משנה את צבעו בהתאם לזוויות האור והמבט.
אצל חלק מהדורסים – בעיקר אצל דורסי הלילה – נוצות הפנים יוצרות מבנה הנקרא פרצוף-שמע. מונח זה מתייחס למכלול הנוצות הקעורות שמקיפות ותוחמות את מרכז הפנים, ועוזר להם לנתב צלילים אל אוזניהם.
נוצותיהם של חלק מהעופות הימיים משוחות בחומר שומני כדי למנוע ספיגת מים אליהן.
התפתחות הנוצה

התפתחות הנוצה קשורה קשר הדוק להתפתחות הציפורים, שהתפתחו מהדינוזאורים התרופודים, מהם החלו להתגלות מאובנים בעלי נוצות החל משנות ה-90 של המאה ה-20. מספר מאובנים שהתגלו כללו דינוזאורים שאינם תרופודים שהיו מכוסים בנוצות ואלו העלו השערה שנויה-במחלוקת, שהנוצות החלו להתפתח באב קדמון משותף של כלל הדינוזאורים.
אם נכונה ההשערה זו, הרי שאב קדמון משותף זה חי לפני יותר מ-220 מיליון שנה, ובתקופה זו חלה ראשית התפתחות הנוצות. אם ההשערה איננה נכונה, ראשיתן של הנוצות עשרות מיליוני שנים מאוחר יותר.
על פי המאובנים, הנוצות הקדומות, או פרוטו-נוצות, שנמצאו בראשית התפתחותן של הנוצות, היו פשוטות באופן משמעותי לעומת נוצותיהם של העופות בני ימינו, ולא יכלו לשמש לתעופה, בוודאי לא עבור כמה מין התרופודים הגדולים יותר ששקלו מאות קילוגרמים וממבנה גופם שאינו מאפשר לעוף.
מכיוון שניכר שהנוצות לא התפתחו עבור תעופה, הועלו מספר השערות למטרתן. ההשערה המובילה, המתאימה ביותר לממצאים נכון לשנת 2020, היא שהנוצות הקדומות ביותר נוצרו כדי לספק חימום לגופם של הדינוזאורים, שככל הנראה היו בעלי דם חם.
על פי חלק מההשערות, התפתחותן של הנוצות הקשיחות והארוכות יותר נוצרה סביב תפקידן של הנוצות לצורכי חיזור, תפקיד חשוב לנוצות גם בימינו.
גם אם הסיבות נתונות עדיין במחלוקת מסוימת, נראה שרק לאחר מספר שלבי התפתחות החלו הנוצות להתאים עצמן ליצורים מעופפים.
שימוש

צורת פני השטח של הנוצה מקומרת, ולכן נוצר עילוי. כאשר נוצת התעופה "חותכת" את האוויר, זרם האוויר על פני החלק העליון המקומר מהיר מן האוויר שזורם על פני החלק התחתון הישר או הקעור. ההבדל בין מהירויות האוויר מעל הנוצה ומתחתיה דוחף את הנוצה כלפי מעלה.
ישנם עופות שמנצלים את ססגוניות הנוצות שלהם למטרות שונות. אחת מהם היא למשוך נקבות, לדוגמה הטווס הזכר פורש את נוצותיו בעונת הרבייה כדי למשוך את עיני הנקבות ולהרתיע זכרים אחרים.
שימושים נוספים כוללים הסוואה ושמירה על חום הגוף.
חילוף נוצות

חילוף הנוצות הוא תהליך פיזיולוגי עונתי של נשירה וחידוש, הדומה לתהליך התנשלות הקשקשים בזוחלים. החילוף הוא הדרגתי, כדי למנוע בזבוז אנרגיה.
כאיבר מת הנוצה מתבלה עם הזמן או אובדת לחלוטין, ויש צורך להחליפה. עופות מבוגרים מחליפים לרוב את כל נוצותיהם פעם בשנה לאחר עונת הרבייה, ובמינים רבים יש חילוף נוצות נוסף לפני עונת הקינון, שמתחלפות בו לרוב רק חלק מנוצות הגוף, אך לא האברות. חילוף הנוצות מתרחש בסדר קבוע בכל מין, בדרך-כלל בהדרגה כך שאינו פוגע יותר מדי ביכולת המעוף של העוף, אך בעופות מים רבים נושרות כל אברות התעופה בבת אחת, וכתוצאה מכך העוף אינו מסוגל לעופף במשך כמה שבועות. מעטה הנוצות החדש עשוי להיות בצבעים שונים משל קודמו, ולכן במיני עופות רבים מתקבל "לבוש קיץ" ו"לבוש חורף".
סוגי נוצות

ניתן לחלק את הנוצות לשלוש: נוצות הגוף, נוצות הזנב, ונוצות התעופה:
נוצות הגוף הן נוצות שמכסות את גוף העוף ומשמשות לבידוד ולתצוגה.
נוצות הזנב, הן נוצות החיוניות לצורך תמרון בטיסה ואיזון על הקרקע.
נוצות התעופה (או נוצות אברה) הן נוצות חזקות וגמישות המשמשות לתעופה, ולרוב אין להן ציציות פלומה. הן חסינות בפני מים. את נוצות התעופה ניתן לחלק לכמה תתי נושאים:
נוצות תעופה חיצוניות המספקות עילוי ומקנות לעוף יכולת ניהוג וכיוון באוויר. נוצות אלה מופנות כלפי חוץ כאשר העוף מתרומם.
נוצות תעופה פנימיות הן נוצות סימטריות שיוצרות את שפת הזרימה של הכנף ומסייעות ביצירת עילוי. נוצות אלה מופנות לאחור כאשר העוף מתרומם.
נוצות סוככות היוצרות משטח חלק בשפת הזרימה של הכנף, ומאפשרות לאוויר לזרום מעליה.
נוצות המתאר שמקטינות את התנגדות האוויר. נוצות המתאר חופפות זו לזו, ומקנות בכך לעוף - גוף חלק.
סוגי נוצות > נוצות המתאר

נוצות המתאר הן הטיפוסיות והשכיחות ביותר. הן מכסות את מרבית גוף העוף, מסייעות בבידוד תרמי שלו ומקנות לו צורה אווירודינמית. נוצת מתאר בנויה מציר מרכזי חזק וגמיש, ממנו מסתעפים סעיפים ראשוניים שאף הם מסתעפים לסעיפים משניים. הסעיפים המשניים מתחברים אחד לשני באמצעות קרסים מיקרוסקופיים, ובאופן כזה יוצרים משטח אחיד. כאשר משטח זה נפגע על ידי הפרעות חיצוניות כמו רוח או ענפים, הקרסים נפרמים, ולאחר מכן הם מסוגלים להתאחות מחדש בדומה לצמדן. עופות מקדישים זמן ניכר מדי יום לסירוק נוצותיהם ואיחויין.
סוגי נוצות > אברות התעופה

אברות התעופה הן תת-טיפוס של נוצות מתאר, הנמצא בכנפיים ובזנב של עופות מעופפים. 9 עד 11 (בכל צד) אברות יד צומחות מן האצבעות ומפרק כף היד של העוף. אלו הן לרוב אברות התעופה הארוכות ביותר, וצורתן אסימטרית מסביב לציר המרכזי, כאשר השפה הפונה קדימה ("שפת ההתקפה") צרה יותר. אברות האמה הן אברות תעופה הצומחות מאמת הזרוע, ומספרן משתנה יותר במינים שונים, בהתאם לאורכה של הכנף. מעל האברות יש מספר שורות של סוככות, המקנות לכנף את הפרופיל האווירודינמי שלה. ברוב מיני העופות המעופפים יש בזנב 10 או 12 אברות זנב המשמשות להיגוי ותמרון. בהתאם לצורתן ואורכן היחסי של האברות מתקבלות צורות שונות של זנב וכנפיים במיני עופות שונים.
סוגי נוצות > נוצות קישוט

נוצות קישוט כמו בזנב הטווס הן תת-טיפוס ייעודי של נוצות מתאר, המצטיינות בצבעיהן הבולטים, ותפקידן בתצוגות חיזור ותוקפנות חשוב מתפקידן האווירודינמי.
סוגי נוצות > נוצות פלומה

לנוצות פלומה אין ציר מרכזי, והסעיפים שלהן חסרי קרסים. לכן הן חסרות צורה אך רכות ואווריריות, והן מכסות את גופם של אפרוחים וגוזלים. נוצות פלומה שכיחות פחות בעופות בוגרים אך ניתן למצוא אצלם נוצות דמויות פלומה, שהן מעין טיפוס ביניים בין נוצות פלומה ונוצות מתאר, ולרוב הן חבויות מתחת לנוצות המתאר. הן יעילות מאוד לצורך בידוד תרמי עקב האוויר שהן לוכדות. פוך מפלומת אווזים משמש למילוי כריות ושמיכות חורף.
סוגי נוצות > זיפים

זיפים בעופות גם הם גלגול של נוצות, בעלות ציר מרכזי ללא סעיפים. במיני עופות מסוימים הם משמשים כעין ריסים סביב העיניים או הנחיריים. נוצות שערה דומות לנוצות זיפים, פרט לכך שיש להן גדיל זעיר של סעיפים בקצה, והן לרוב משמשות כאברי חישה בדומה לשערות שפם אצל יונקים רבים. נוצות איבוק הן נוצות המתפוררות בהדרגה למעין אבקת "פודרה", והן משמשות במיני עופות מסוימים, בעיקר כאלה החסרים בלוטות שומן, לסיכוך מעטה הנוצות.
ראו גם

נוצה (חומר גלם)
קולמוס
הערות שוליים

1 2 3 4 5 6 7  ד"ר יונת אשחר, מוצָא הנוצה, במדור "מדע במבט-על" באתר של מכון דוידסון לחינוך מדעי, 22 באוקטובר 2020
| --- | --- |
בקרת זהויות :  NLI: 987007529148205171  BnF: cb11972131b (data)  GND: 4324230-3  LCCN: sh85047536  NDL: 00755542 
ציור כנף של כחל מצוי מאת אלברכט דירר מראה סוככות (למעלה), אברות יד (משמאל) ואברות אמה (באמצע), נוצות מתאר (מימין) ונוצות דמויות פלומה (מימין למטה).
נוצת זנב של טווס מראה ציר מרכזי עם סעיפים ותתי-סעיפים, נפרדים ומחוברים, צבעי פיגמנטים (צהוב ואדום) וצבעים פיזיקליים (כחול וברק סגול)
מכורים למשחק

| --- | --- |

 בימוי:  פאבל סנייב
 הופק בידי:  אלכסנדר בונדארב 
 תסריט:  פאבל סנייב, Aleksandr Chubaryan 
 שחקנים ראשיים:  סרגיי צ'ירקוב מרינה פטרנקו פאבל פרילוצ'ני יבגני חרלנוב
 מדינה:  רוסיה רוסיה
 הקרנת בכורה:  26 בנובמבר 2009 
 שפת הסרט:  רוסית 
 סוגה:  סרט גיבורי-על, סייברפאנק 
 מקום התרחשות:  רוסיה 
 סרט הבא:  Hooked 2 
 www.na-igre.ru
 דף הסרט ב־IMDb
 
מכורים למשחק הוא סרט קולנוע רוסי משנת 2009, מז'אנר הפעולה והוא הסרט הראשון מסוגו ברוסיה בנושא סייברפאנק. הסרט מבוסס על ספרו של אלכסנדר צ'ובריאן "משחקים על החיים".
הסרט נקרא באופן זמני בשם "הגיימרים. בחיפוש אחר מטרה". אך שמו שונה ל"מכורים למשחק", בשל שחרור הסרט "גיימר" בכיכובו של ג'רארד באטלר. באפריל 2010 יצא המשכו של הסרט שנקרא "מכורים למשחק: רמה חדשה". בסרט מככב פאבל פרילוצ'ני בתפקיד הראשי.
באביב 2012 בערוץ "STS", שודרה סדרת הטלוויזיה "גיימרים", בת 8 פרקים, אשר מהווה המשך לשני הסרטים.
קבוצת צעירים מנצחת בתחרות משחקי וידאו וזוכה במשחק מחשב חדשני שהפעלתו מקנה להם כוחות-על. כשקבוצת מאפיונרים מגלה על יכולותיהם, החבר'ה מסתבכים ונאלצים לבצע כמה משימות עבור הפושעים.
הערות שוליים

↑  Фильм «На игре». Интервью с создателями фильма.
מכשף בן זמננו

|  מידע כללי |
| --- | --- |
 מאת:  אייזק אסימוב 
 שפת המקור:  אנגלית 
 סוגה:  מדע בדיוני
 הוצאה
 תאריך הוצאה:  1958 
 תאריך הופעה ראשונה:  מגזין Magazine of Fantasy and Science Fiction, גיליון יולי 1958
 
מכשף בן זמננו (באנגלית: The Up-to-Date Sorcerer) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון יולי 1958 של Magazine of Fantasy and Science Fiction. הסיפור תורגם לעברית בשנת 1980 בספר אין איש פה, פרט... בשם המכשף המודרני, ושוב בשנת 2011 בספר כתבי אייזק אסימוב כרך 3.
עלילה

פרופסור וולינגטון ג'ונס, אנדוקרינולוג, מצליח לייצר שיקוי אהבה, שגורם לרווקים ששותים אותו להתאהב בבן המין השני הראשון שהם רואים. תלמידיו המאורסים של ג'ונס, אליס סנגר ואלכסנדר דקסטר, משכנעים את הפרופסור לעשות ניסוי, ולשים את השיקוי שלו בתוך הפונץ' בנשף הבוגרים של האוניברסיטה.
במסיבה מחליטה אליס לשתות מהפונץ', ומתאהבת בשופט השלום ניקולס נייטלי. בעקבות הערה של אליס על פרופסור וולינגטון ("האם יעלה על הדעת קוסם מודרני נפלא כפרופסור ג'ונס הנבון שלנו, מכשף כה עדכני?"), נזכר ניקולס במחזה המכשף מאת גילברט וסאליבן, אשר העלילה שלו דומה לעלילת הסיפור. במחזה הבעיה נפתרה על ידי הריגת ממציא השיקוי. ניקולס ופרופסור ג'ונס חושדים כי הסיום הזה הוא אינו הסיום המקורי. לפי חשדם, גילברט נאלץ לשנות את סיומו של המחזה בגלל רוח התקופה בו הוא פורסם, כאשר בסיום המקורי, הזוגות התחתנו אחד עם השני. על כן מציע פרופסור ג'ונס לחתן את כל הזוגות, ולאחר החתונה השפעת השיקוי תפוג, משום שהוא אינו משפיע על אנשים נשואים, וכך רק הזוגות שהיו מתאהבים ללא עזרת השיקוי ירצו להישאר נשואים, וכל שאר הזוגות יתגרשו.
המדוזה בת האלמוות

| המדוזה בת האלמוות |
| --- | --- |

מיון מדעי
ממלכה:: בעלי חיים
מערכה:: צורבים
מחלקה:: הידרתים
סדרה:: סטילסטראים
תת־סדרה:: Filifera
משפחה:: Oceaniidae
סוג:: Turritopsis
מין:: המדוזה בת האלמוות
שם מדעי
 Turritopsis dohrnii ‏וייסמן, 1883

Turritopsis dohrnii (מכונה "המדוזה בת-האלמוות", ובהשאלה גם מדוזת בנג’מין באטן) היא מין במחלקת ההידרתים. היא דמוית פעמון, קוטרה המרבי 4.5 מילימטר והיא בעלת גובה ורוחב דומים. קיבתה היא אדומה בהירה. צורת המדוזה שלה – שלב הבגרות המינית, יכול לחזור לשלב הפוליפ – שלב החיים המוקדם ביותר של האורגניזם ובכך, באופן תאורטי, בהינתן תהליך שחוזר על עצמו פעם אחר פעם, אפשרות לחיי אלמוות. זהו בעל החיים הידוע היחיד המסוגל לחזור לצורתו הלא-מפותחת, במקרה זה – לשלב המושבתי, לאחר שהגיע לבגרות מינית. הדבר נעשה באמצעות תהליך גידול תאים – טרנסדיפרנציאציה. יחד עם זאת, בטבע מרבית ה-Turritopsis, כמדוזות אחרות, נאכלות בשלב הפלנקטון או מתות ממחלה, ולא חוזרות לצורת הפוליפ.
תהליך החזרה לצורת הפוליפ קורה כתגובה לפגיעה פיזית, לתנאים סביבתיים לא מתאימים ולהזדקנות. כאשר המטמורפוזה, שינוי הצורה, מתרחש, המדוזה משתנה לקבוצת תאים לא ממוינת שנקראת "ציסט" ולאחר מכן משתנה חזרה לשלב הפוליפ. במהלך המטמורפוזה, התאים עוברים שינוי.
חוקרים בדקו את הגנים המבוטאים בפוליפ, במדוזות ובציסט כדי להבין אילו תהליכים ביולוגיים מעורבים בהתפתחות ההפוכה הזאת. הם מצאו שכמה תהליכים חשובים מתרחשים בשלב הציסט כמו שינויים בביטוי ה-DNA והשתקה של גנים מסוימים.
מספר אירועים מורפוגנטים (שינוי צורת הגנום) מתרחשים במהלך החזרה לשלב הפוליפ, אירועים אלה מזכירים מטמורפוזה של פגית. ישנו מחקר שמצא כי חשיפה לכלוריד, שגורם למטמורפוזה בפגיות, יכול לגרום גם לתהליך ההפוך.
חוקרים נוספים השוו את הגנום המלא של המדוזה בת האלמוות Turritopsis duhrnii עם מדוזה שאינה בת אלמוות, Turritopsis rubra וזיהו שינויים בגנים הקשורים לשכפול DNA, תיקון בעיות בגנום ותקשורת בין התאים.
ראו גם

מדוזה
חיי נצח
הזדקנות
לובסטר
צבים
יסעורון אטלנטי
הערות שוליים

↑  נתנאל ריץ', סוד חיי הנצח מסתתר עמוק בים, באתר הארץ, 25 בינואר 2013
↑  אסף גולן, מתברר שיש דבר כזה חיי נצח: המדוזה שמאתגרת את חוקי הטבע, באתר ישראל היום, ‏22 ביוני 2024
↑  Bavestrello, Giorgio; Christian Sommer; Michele Sarà (1992). "Bi-directional conversion in Turritopsis nutricula (Hydrozoa)". Scientia Marina. 56 (2–3): 137–140.
↑  "'Immortal' Jellyfish Swarm World's Oceans". National Geographic. 29 בינואר 2009. {{cite web}}:  (עזרה)
↑  Yui Matsumoto, Stefano Piraino, Maria Pia Miglietta, Transcriptome Characterization of Reverse Development in Turritopsis dohrnii (Hydrozoa, Cnidaria), ‏2019
↑  Jürgen Schmich, Yulia Kraus, Doris De Vito, , Induction of reverse development in two marine Hydrozoans, ‏2007
↑  Maria Pascual-Torner Authors Info & Affiliations, Comparative genomics of mortal and immortal cnidarians unveils novel keys behind rejuvenation, ‏2022
מיכאל זפסוצקי

| --- | --- |
אין תמונה חופשית
 לידה:  7 ביולי 2003 (בן 21)
 מדינה:  ישראל
 תקופת הפעילות:  מ-2010
 יצירות בולטות:  פלפלים צהובים, המפקדת
 פרופיל ב-IMDb
מיכאל זפסוצקי (נולד ב-7 ביולי 2003) הוא שחקן ישראלי.
ביוגרפיה

זפסוצקי נולד וגדל במזכרת בתיה. אביו, ארקדי, הוא עובד הייטק ונגן ג'אז ואימו ולדה היא מטפלת באומנות ובפסיכודרמה. שניהם נולדו ברוסיה. יש לו אחות אחת.
בשנת 2010, בגיל 6, החל לשחק בסדרת הטלוויזיה "פלפלים צהובים" לצידם של עלמה זק ויוסי מרשק, בתפקיד עומרי אוחיון, ילד אוטיסט שמרבה לשמוע מוזיקה ומתקשר עם סביבתו באמצעותה. הסדרה שודרה במשך שתי עונות וזפסוצקי שיחק בה עד גיל 11.
במקביל למשחק, זפסוצקי התאמן בריקודי 'לוקינג' וזכה במקום הראשון בארץ בתחרות בינלאומית לסגנונות ההיפ הופ.
בשנת 2014 עבר עם משפחתו לקליפורניה, ארצות הברית בשל רילוקיישן מטעם עבודתו של אביו.
בשנת 2022, חזר לישראל ושיחק בסדרת הדרמה לנוער "אינפיניטי" ביס בתפקיד עמית בן דוד ("בנדה"). על תפקידו בסדרה היה מועמד לפרס נבחרי השנה של פרוגי בקטגוריית שחקן אהוב בסדרת נוער.
עוד בשנת 2022, הצטרף לעונה השנייה של סדרת הטלוויזיה "המפקדת" בתפקיד מ"כ מייקי ברנשטיין והמשיך גם בעונה השלישית.
בשנת 2023, דווח כי זפסוצקי לוהק לסרטו של מתן חמם, "GEVER".
בשנת 2024 שיחק בסרט הביכורים של ג'רמי בוריסון "מה שלא נאמר", שהוצג בפסטיבל הבינלאומי לקולנוע גאה.
הערות שוליים

1 2  שיחת חו"לין עם משפחת זפסוצקי, באתר בעניינים, ‏6 בנובמבר 2015
1 2  אלינור פוקס, ‏כוכב "פלפלים צהובים" עובר לארה"ב: "חולם להיות רקדן", באתר ‏מאקו‏, 22 בינואר 2014
↑  יואב בירנברג, "אנשים אמרו לי 'מה, אתה לא אוטיסט? חשבנו שאתה אוטיסט גם במציאות'", באתר ynet, 6 באוקטובר 2024
↑  עמית אטיאס, ‏"בארץ אני מרגיש אמריקאי, ובארצות הברית אני מרגיש ישראלי", באתר ‏מאקו‏, 13 בספטמבר 2024
↑  גיל משעלי, ‏כוכבי "פלפלים צהובים" ישתפו פעולה בסרט חדש, באתר ‏מאקו‏, 22 באוגוסט 2023
↑  מאיה גדש, ‏סלינה גומז בבלונד, דמי מור, ומייקי מ"המפקדת": התוכנייה של הפסטיבל לקולנוע גאה נחשפה, באתר מעריב אונליין, 21 באוקטובר 2024